
RAPORT

    asupra propunerii  legislative  pentru modificarea  şi  completarea
 art. 8, alin.(1) şi  art.20 din Legea nr.10 din 8 februarie 2001 
privind  regimul juridic al unor imobile preluate în mod  abuziv
 în perioada 6  martie 1945 – 22 decembrie 1989
                  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă  pentru modificarea  şi  completarea art. 8, alin.(1) şi  art.20 din Legea nr.10 din                 8 februarie 2001 privind  regimul juridic al unor imobile preluate în mod  abuziv în perioada 6  martie 1945 – 22 decembrie 1989, trimisă cu adresa  Pl-x  38 din         12 februarie 2007, înregistrată sub nr. 31/99 din 12  februarie  2007.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins prezenta propunere legislativă, în şedinţa din  6  februarie 2007.

Consiliul Legislativ a avizat negativ iniţiativa legislativă,  conform avizului nr. 1218 din  8  septembrie 2006.

Guvernul, prin punctul de vedere transmis prin adresa nr. 3066 din      12  octombrie 2006, nu susţine adoptarea acestei  propuneri  legislative.

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, conform avizului transmis cu adresa nr. 26/1416 din 20  februarie 2007. 

Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform avizului transmis cu adresa nr. 25/78 din 16  februarie 2007. 

 

Propunerea legislativă supusă dezbaterii are ca obiect de reglementare modificarea  şi  completarea Legii nr.10/2001, în sensul instituirii unei obligaţii de plată în  sarcina unui  deţinător de teren din intravilan care a dobândit această calitate 
în mod legal pe  baza unui act translativ,  gratuit sau cu titlul oneros, încheiat sub incidenţa legilor anterioare.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din 28 februarie 2007. 

La lucrările Comisiei a participat, în calitate de invitat, din partea  Autorităţii Naţionale pentru Restituirea Proprietăţilor, doamna Ana Maria Valica, director. Iniţiatorul propunerii legislative, deşi invitat  prin adresă, nu a participat la lucrările Comisiei juridice, de disciplină şi imunităţi.

Din numărul total de 24 membri ai Comisiei juridice, de disciplină şi imunităţi au participat  la dezbateri 13 deputaţi.

În urma examinării iniţiativei legislative, a punctului de vedere al Guvernului,  a avizului  negativ al  Consiliului  Legislativ,  precum şi  a opiniilor exprimate de către membrii Comisiei şi de către invitat, s-a constatat că modificările şi completările  propuse prin iniţiativa legislativă  supusă  dezbaterii  nu  se justifică pentru  următoarele  considerente:

- formularea avută în vedere  de iniţiatorul propunerii legislative privind completarea  art.8 din Legea nr.10/2001 cu un alineat nou este inadecvată, întrucât obiectul de reglementare al  articolului 8 este diferit, vizând delimitarea domeniului de  aplicare al acestui  act  normativ de alte acte normative cu caracter reparator emise  anterior sau ce se vor  emite ulterior legii a cărei modificare se  solicită; 
                  - abordarea propusă prin  alineatul nou introdus la art. 20 , potrivit căruia „în cazul în care terenul situat  în intravilanul localităţii a  fost  acordat  unei  persoane  fizice  care  şi- a construit o locuinţă proprietate  persoană,  obligaţia  despăgubirii în natură  sau în bani revine acelei persoane  căreia  i-a  fost  acordat  terenul, în timp ce opţiunea pentru  despăgubirea  în natură  sau în bani aparţine persoanei deposedate”, încalcă principiul neretroactivităţii legii, statuat  prin art.15  alin. (2)  din Constituţia  României, republicată.
Faţă de cele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative  pentru modificarea  şi  completarea art. 8, alin.(1) şi  art.20 din Legea nr.10 din 8 februarie 2001 privind  regimul juridic al unor imobile preluate în mod  abuziv în perioada 6  martie 1945 – 22 decembrie 1989.

În raport cu obiectul şi conţinutul său, ce vizează  modificare a unei legi organice, propunerea  legislativă face parte din categoria legilor organice. 

                   PREŞEDINTE,                                                              SECRETAR,

                  Sergiu ANDON                                                             George BĂEŞU

         Consilier,

    Dumitra Diaconu

